༈ །སྡེ་པ་ཟིལ་གནོན་པ་ལ་བཀའ་ཤོག
།ན་མཿཤྲཱི་མཉྫུ་གྷོ་རཱ་ཡ།
་་་་་དཔལ་འཇམ་པའི་དབྱངས་ལ་ཕྱག་འཚལ་ལོ། །རབ་གསལ་གུར་གུམ་གཞོན་ནུའི་སྐུ། །རབ་འབར་སྔོ་སངས་རལ་གྲི་དང་། །རབ་ཟབ་རྒྱལ་ཡུམ་གླེགས་བམ་བསྣམས། །རབ་རྒྱས་སྙིང་གི་པད་མར་བཞུགས། །ལུགས་གཉིས་མཁྱེན་པའི་ཨུཏྤལ་སྤྱན། །མི་དབང་ཟིལ་གནོན་རྡོ་རྗེ་གངས། །གསེར་གྱི་ཁྲི་ལ་རབ་འཁོད་ནས། །ཡངས་པའི་ས་ལ་དབང་བསྒྱུར་ཞིང་། །བདེ་དང་དགེ་བར་སྤྱོད་ལགས་སམ། །ཆོས་ཀྱི་མདུན་སར་གནས་པ་ཡི། །རྡོ་རྗེ་འཛིན་པ་ཁོ་བོ་ཡང་། །སྒྱུ་མའི་འཁྲུལ་འཁོར་རབ་བདེ་ཞིང་། །ངེས་དོན་མཆོག་གི་རྣལ་འབྱོར་དང་། །ལམ་འབྲས་རྒྱུད་འགྲེལ་ལ་སོགས་པའི། །འཆད་ཉན་ཆོས་ཀྱི་བྱ་བ་ལ། །རྟག་ཏུ་འགྲུས་ཤིང་དགེ་བར་གནས། །སླར་ཡང་ཕྱོགས་འདིར་བསྟན་པ་དང་། །ཆོས་མཐུན་གནས་པ་ཁོ་བོ་ཅག །རིམ་གཉིས་རྣལ་འབྱོར་བསྒོམ་པ་ལ། །ཉེར་འཚེ་མེད་པའི་ཟོས་བདེ་བའི། །ཐབས་མཁས་ཁྱེད་ཀྱི་བགྱིས་པ་ལགས། །སྐབས་ཀྱི་གསོལ་ཇ་མཚོན་བྱེད་ཙམ། །ཞུ་བར་མི་སྣ་བརྫངས་པ་འདི། །ཆེད་དུ་གཏད་ནས་བཞུད་ལགས་པ། །དགེས་པའི་ཚུལ་གྱིས་བཞེས་སུ་གསོལ།།